Nafarroako Parlamentuko Mahaiak, 2021eko irailaren 6an egindako bilkuran, Eledunen Batzarrari entzun ondoren, honako erabaki hau hartu zuen, besteak beste:

**1.** Izapidetzeko onartzea Nafarroako Podemos-Ahal Dugu foru parlamentarien elkarteak eta Izquierda-Ezkerra talde parlamentario mistoak aurkezturiko mozioa, zeinaren bidez Nafarroako Gobernua premiatzen baita produktu jasangarriak erostea sustatzeko gomendioa jaso dezan jantoki publikoen zerbitzuen esleipen eta emakiden baldintza-agiri teknikoetan.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Landa Garapeneko eta Ingurumeneko Batzordean izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2021eko irailaren 6an

Lehendakaria: Unai Hualde Iglesias

MOZIOAREN TESTUA

Behean sinatzen duten talde parlamentarioaren eta foru parlamentarien elkartearen eledunek, Legebiltzarreko Erregelamenduan ezarritakoaren babesean, honako mozio hau aurkezten dute, Landa Garapeneko eta Ingurumeneko Batzordean eztabaidatu eta bozka dadin:

Gizarte garen aldetik ohartzen gara zein garrantzitsua den hezkuntza publikoan kalitatezko produktuak bermatuko dituen sistema bat mantentzea, elikadura-sistemaren funtzionamendua hobetzeko dauzkagun lege-tresnak horretarako baliatuta, kontratazio-politika hobeak taxutuz, balorazio-mekanismoak hobetuz eta kalitaterik nahiz baliorik handiena ahal den neurrian optimizatzen direla ziurtatuz, etorkizuneko belaunaldien artean bizimodu osasungarriak eta jasangarritasuna sustatzeko xedez.

Jantoki-zerbitzua funtsezkoa da hezkuntzan eta neska-mutikoen osasunean, modu osasungarri eta egokian elikatzen irakasten zaien sozializazio-gunea baita. Jantokiaren xedea ez da txikienei elikagai hazkurritsuak ematera mugatzen, gure ingurunea babesten lagunduko duten elikadura-ohitura osasungarri eta jasangarrietan heztea ere bilatzen baita. Gainera, eskola-jantokiak aukera paregabea dira gurasoek lanaldia eta seme-
alaben elikaduraren zaintza moldatu ahal izan ditzaten. Espainian, halere, familiak eszeptikoak dira oraindik ere ikastetxeetan ematen diren janarien kalitateari eta janari-motari dagokienez.

Kasu askotan, gidalerroak Europaren gomendioetatik goitiko proposamena egiten jarraitzen du animalia-jatorriko proteinen ahorakin-kopuruari dagokionez, produktu freskoak lehenetsi gabe, laugarren gamako (manipuolatuak, kozinatzeko prest) eta bosgarren gamako (elikagai prozesatu eta aurrekozinatuak, berotzeko eta kontsumitzeko prest) produktuen mesedetan, bai eta haur txikien osasunean inpaktu zuzena duten elikagai prozesatuen eta frijituen kontsumo handia ere, zeinak obesitate-tasa handiagoak eragiten baititu.

Jantoki publikoetako catering-zerbitzuen lizitazio eta esleipen lehiaketetan preskripzio tekniko eta administratiboen agirietan argitaratutako irizpideak baloratzen dira (osasun arloko araudi indarduna betetzea, higienea, menu orekatuen eskaintza, kudeaketa-ahalmena edo hainbat jantoki hornitzeko sukalde zentralak edukitzea). Irizpide horiek “eskaintza ekonomikorik onenaren” ideia alderatu ohi dute, halako moduan non hornitzaileekiko negoziazio-tarte handieneko enpresei egiten baitzien mesede, eskala-ekonomia handiagoa baitute, eta eragin negatiboa zeukan, berriz, eskainitako menuen kalitatean. “Kostuen arrazionalizazio” horrek ematen diren janarien eta zerbitzuen kalitatea galtzea ekar dezake berekin.

Argi dago egungo elikadura-sistema aldatu beharra dagoela. Eragin negatiboa du biodibertsitatea galtzea, natur baliabideak murriztea eta ekoizle txikiak arian-arian desagertzea dakarrelako; gainera, klima-aldaketa areagotzea ere badakar. COVID-19aren pandemiak mundu osoan eragin duen osasun-krisia ikusita, inoiz baino garrantzitsuagoa da elikagaien produkzioan inplikatuta dauden animaliak osasuntsu egotea eta baldintza higieniko-sanitario onenetan mantentzea.

Animalien ongizatea sustatzen duten produkzio-sistemak erabakigarriak izan daitezke ganaduarendako antimikrobianoen salmenta 2030erako % 50 murrizteko helburua lortzeari begira, Baserritik Mahaira Estrategian adierazten denez. Antimikrobianoekiko erresistentzia zama sozial eta ekonomiko larria da jada. Kalkuluen arabera, soilik Europar Batasunean 25.000 heriotza eragin ditu; munduan, berriz, 700.000 heriotza. Aurreikusten denez, ezer egin ezean milioika pertsona hilko dira munduan: uste da 2050ean minbiziak baino heriotza gehiago eragin dezakeela antimikrobianoekiko erresistentziak. Kontsumitzaileek animalien ongizatearen gaineko adierazleei erreparatzen diete elikagaiak erosten dituztenean, animalien ongizatea produktuaren ezaugarri garrantzitsuenen adierazle bat bai baita: elikagaien segurtasuna, kalitatea eta jasangarritasuna.

Jantoki publiko osasungarriago eta jasangarriagoetara birbideratzeko beharrak exijitzen du aurre egin beharreko elikagai-krisia –sanitarioa ere badena orain– dela-eta planetak bizi duen problematikaren gaineko kontzientzia har dezagun eta konponbidearen parte izan gaitezen. Nekazaritzako elikagaien sistema globalaren eredua hobetzen da baldin eta jantoki publikoetan jasangarritasun-irizpideak sartzen badira eta elikaduran justizia soziala bezalako kontzeptuak jasotzen badira.

Lege-esparrua aldatu egin da, eta Sektore Publikoko Kontratuei buruzko 2018ko Legeari esker bideratu egin ahal izan dira ustelkeria-
arazoak eta gardentasuna areagotu egin ahal izan da Espainian kontratu publikoen arloan. Lege horrek aldaketa handiak ekarri ditu lizitazio-prozesuei dagokienez, eta agerian geratu da erosketa publikoak zeresan handia duela merkatuak eredu ekonomiko justuago eta jasangarriago baterantz bideratzeko.

Ingurumenarekiko errespetuzko elikagai-sistema bateranzko eraldaketa eginen bada, jasangarritasuna erdigunean jarriko duen ikuskera bat eduki beharra dago, ulertuta betiere horren barruan sartzen direla nutrizioa, landa garapen etikoa, ekoizleen nahiz banatzaileen beharrizanak, kontsumitzaileen ohitura eta kezkak eta animalien ongizatea.

Egungo elikagai-sisteman, ordea, janaria kontsumorako ondasun modura ikusten da, ezen ez ondasun komun modura. Janaria ondasun komun modura ulertu behar da; izan ere, gizarte osoari mesede egiten dion baliabide bat da, baina haren ekoizpena kontrolatu egin beharra dago, natur baliabideen hornidura jasangarria eta arduratsua dela ziurtatzeko. Ikuskera bideragarri eta iraunkor bat ezarriko bada, baitezpadakoa da animalien ongizatea eta elikagaien segurtasuna aintzat hartzea.

Europako Batzordearen “Europa 2030ean Jasangarria izateko bidean (Food 2030)” dokumentuan adierazten denez, beharrezkoa da «ikuskera integral bat, elikagaiak ekoizteko, eraldatzeko, kontsumitzeko eta banatzeko darabilgun moldea egiaz aldatzea ekarriko duena, azkarrago eginez elikagai-sistema jasangarri bateranzko trantsizioa, elikagai berritzaileak, osasungarriak, ingurumenarekiko nahiz animalien ongizatearekiko errespetuzkoak, kaltegabeak eta hazkurritsuak ekoitzita».

Elikagai jasangarriagoak erosteko politika publiko bat sustatzen badugu, bat eginen dugu gugan eragina duten ingurumen-, ekologia- nahiz jasangarritasun-arazoak bukarazi eta murrizte aldera Europar Batasunak eta Nazio Batuek darabiltzaten estrategiekin: Baserritik Mahaira; Itun Berdea, eta Garapen Jasangarriko Helburuak.

Europar Batasunaren Kontseiluak ezarri du animalien ongizatea lotuta dagoela orobat “elikagaien segurtasunari, lagungarria baita erresilientziarako, baliabideen efizientziarako eta ekitatearen nahiz erantzukizun sozialaren arloko emaitzetarako”, Elikagaien Segurtasunaren Munduko Komiteak ondorioztatu zuen gisa.

Proposatzen den erosketa publikoa irizpide etikoagoak, sozialagoak nahiz ingurumenarekiko errespetuzkoagoak sustatzen dituena da, egungo elikaduran aldaketa sartzeko eta elikadura-
subiranotasunean oinarritutako eredu baterantz abiatzeko. 2015ean Ekonomia Zirkularrerako Europako Plana onetsi zen, eta bi urte geroago “Ekonomia zirkular baterako kontratazio publikoa” gida argitaratu zen; bertan, azpimarratu egiten da administrazio publikoen garrantzia, “ekonomia zirkular bateranzko trantsizio prozesurako funtsezko motorra diren aldetik”.

Hori dela-eta, behean sinatzen duten talde parlamentarioak eta foru parlamentarien elkarteak honako erabaki proposamen hau aurkezten dute:

Nafarroako Parlamentuak Nafarroako Gobernua premiatzen du produktu jasangarriak erostea sustatzeko gomendioa jaso dezan jantoki publikoen zerbitzuen esleipen eta emakiden baldintza-agiri teknikoetan, hala hezkuntzaren nola osasunaren eta gizarte zerbitzuen arloetan, animalien ongizateari dagokionez estandar handiagoak egiaztatuko dituztenak, sasoian sasoiko produktuak erabiltzeari lehentasuna emanen diotenak eta arrautza freskoak soilik erabiltzeko baldintza beteko dutenak, edo, kasua bada, 0, 1 eta 2 modalitateetatik heldu den oboproduktua.

Iruñean, 2021eko ekainaren 29an

Foru parlamentariak: Ainhoa Aznárez Igarza eta María Luisa De Simón Caballero